Meister to Liefflande. Unsirn fruntliken grut mit ganczer gunst tovor. Ersamen, vorsichtige, leven getruwen. Uns hebben de erwirdigen in Got vedere und hern, alz de here Johannes, erczebisschopp to Upsall, und de here Thomas, bisschopp to Strengnis, und de strengen und woldochtigen riddere und knechte, alz Bendictus Stensson und Sture Algutsson, riddere, Johannes Kroppelyn und Nicolaus Pusse, knechte von wapen, geschreven van klage wegen hern Cristern Niclisson, hovetman to Wyborch, alz gy in dessir ingeslotenen affschrifft eres breves von worde to worde lesende wol werden vornemen, darupp se weddir von uns en antwort sien begherende. Worumme bidde wy jw gancz begherliken, dat gy juwes guden rades undir enandir darupp gebruken und ens werden, wat wy en weddir vor dat beste darupp vor en antwort schriven mogen. Und schrivet uns dat, so gy allirersten konnen und mogen. Dar schut uns ane to dancke. Gegeven to Wenden des middewekens in den pingest hiligen dagen anno etc. xxx°. Adress: Den ersammen und vorsichtigen mannen, borgermeisteren und rathluden unsir stadt Revall, unsirn besundern leven getruwen, dach und nacht an allis zumen, grote dreplike macht is darane, dandum.